Document ID: 32013D0636

VYKONÁVACIE ROZHODNUTIE KOMISIE
z 31. októbra 2013,
ktorým sa mení rozhodnutie 2008/866/ES o núdzových opatreniach, ktorými sa pozastavuje dovoz určitých lastúrnikov určených na ľudskú spotrebu z Peru, pokiaľ ide o obdobie jeho uplatňovania
[oznámené pod číslom C(2013) 7162]
(Text s významom pre EHP)
(2013/636/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b) bod i),
keďže:
(1)
V nariadení (ES) č. 178/2002 sa stanovujú všeobecné zásady, ktoré sa vzťahujú na potraviny a krmivá vo všeobecnosti, a najmä na bezpečnosť potravín a krmív na úrovni Únie a na vnútroštátnej úrovni. V súlade s ním je potrebné prijať núdzové opatrenia, ak je zrejmé, že potraviny alebo krmivo dovezené z tretej krajiny pravdepodobne predstavujú závažné riziko pre zdravie ľudí, zvierat alebo pre životné prostredie a že sa takéto riziko nedá uspokojivo zmierniť prostredníctvom opatrení prijatých príslušným členským štátom, resp. štátmi.
(2)
Rozhodnutie Komisie 2008/866/ES z 12. novembra 2008 o núdzových opatreniach, ktorými sa pozastavuje dovoz určitých lastúrnikov určených na ľudskú spotrebu z Peru (2), bolo prijaté v súvislosti s ohniskom prepuknutia hepatitídy A u ľudí, ktoré súviselo s konzumáciou lastúrnikov dovezených z Peru kontaminovaných vírusom hepatitídy A (HAV). Uvedené rozhodnutie sa pôvodne uplatňovalo do 31. marca 2009, toto obdobie uplatňovania však bolo predĺžené do 30. novembra 2013 vykonávacím rozhodnutím Komisie 2012/729/EÚ z 23. novembra 2012, ktorým sa mení a dopĺňa rozhodnutie 2008/866/ES o núdzových opatreniach, ktorými sa pozastavuje dovoz určitých lastúrnikov určených na ľudskú spotrebu z Peru, pokiaľ ide o obdobie jeho uplatňovania (3).
(3)
Príslušný orgán Peru predložil dodatočné informácie týkajúce sa nápravných opatrení, ktoré sa vykonali v záujme odstránenia nedostatkov zistených v systéme kontroly určitých lastúrnikov. Niekoľko otázok však ostáva nevyriešených. Ide najmä o to, že výsledky programu monitorovania za posledný rok neobsahujú kontrolu druhu Donax (Donax spp), v prípade ktorého sa zistilo, že bol primárnym ohniskom choroby. Preto nie je možné dospieť k záveru, že záruky, ktoré doteraz poskytoval príslušný orgán Peru, sú dostatočné na zrušenie núdzového opatrenia.
(4)
Lehota na uplatňovanie rozhodnutia 2008/866/ES by sa preto mala zodpovedajúcim spôsobom zmeniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V článku 5 rozhodnutia 2008/866/ES sa dátum „30. novembra 2013“ nahrádza dátumom „30. novembra 2014“.
Článok 2
Toto rozhodnutie je určené členským štátom.
V Bruseli 31. októbra 2013

Labels: 3
0
18
6